De lokale havde store planer om en udvidelse af deres idrætscenter med beachbaner, grejbank og en padelbane. Men planerne var pludselig i fare, da Teknik- og Miljøudvalget i begyndelsen af april indstillede til, at en ny børnehave skulle placeres midt i haludvidelsen. Nu kan de lokale modstandere dog ånde lettet op. Torsdag aften besluttede et enigt byråd nemlig, at Teknik- og Miljøudvalget skal finde en anden placering af børnehaven ved idrætscenteret. Borgmesteren fastholdt planen Op til torsdagens afstemning i byrådet var der stor uenighed om placeringen af børnehaven. Især blandt de lokale var der forundring over, at man ville placere børnehaven ved idrætscenteret, for Rebild Kommune var egentlig med på projektet om at udvide idrætscenteret. I ugerne op til afstemningen blev der afholdt både borgermøde og dialogmøde, og ni bestyrelser fra lokale foreninger og institutioner sendte en mail til byrådet med appel om at pause placeringen af børnehaven. Inden mødet sagde den lokale formand: - Der er ingen i Skørping, der mener, at det er en god placering. Hvis byrådet stemmer for den placering i aften, vil de tromle hen over alle borgere, siger formand for Skørping-Rebild Lokalråd, Elizabeth Hagemann. Trods de lokale protester, holdt kommunens borgmester, Jesper Greth (V), fast i planerne op til afstemningen. Samlet byrådsbeslutning Afstemningen var spået til at blive en tæt affære, men udfaldet stod ikke klart inden mødet. Her gik Socialdemokratiet, de Konservative, SF og Den Sociale Fællesliste efter en placering af børnehaven, der ikke vil påvirke de oprindelige planer for idrætscenteret. Borgmesterens eget parti, Venstre, og de Radikale gik som forventet efter at fastholde beslutningen om børnehavens placering på mødet, fortæller byrådsmedlem for Socialdemokratiet i kommunen, Rasmus Rask: - Da de kunne se, at der ikke var flertal valgte borgmesteren at følge den anden indstilling og satte dermed ikke punktet til afstemning. Borgmesteren blev dermed ikke nedstemt. Et enigt byråd endte altså med at beslutte, at Teknik- og Miljøudvalget skal "finde en anden placering til en ny daginstitution i Skørping end den, som byrådet traf beslutning om den 18. november 2021, således at idrætsområdet ikke er i spil". Hvor børnehaven i stedet skal placeres, må tiden vise. TV2 Nord var med, da der i sidste uge var dialogmøde om børnehavens placering. Se indslaget her:

Opsummering:
Byrådet i Rebild Kommune har torsdag stemt imod at placere en ny børnehave ved Skørping Idrætscenter efter flere uger med borgermodstand og møder.